Estadio Metropolitano

Estadio Metropolitano eli Riyadh Air Metropolitano on jalkapallostadion Espanjan pääkaupungissa Madridissa ja Club Atlético de Madridin kotistadion kaudesta 2017–2018 alkaen.

Stadion avattiin vuonna 1994 ja tuolloin noin 20 000 -paikkainen stadion oli alun perin pääasiassa yleisurheilukäytössä. Vuonna 2017 valmistuneen laajennuksen jälkeen stadionilla on 70 460 paikkaa ja se on Espanjan kolmanneksi suurin stadion Camp Noun ja Santiago Bernabéun jälkeen.Stadionin yleisöennätys on 70 112 kauden 2024/2025 derbystä Real Madridia vastaan.

Stadion sijaitsee San Blasin – Canillejasin alueella Madridin koillisosassa, lähellä Barajasin lentoasemaa. Stadionia palvelee Madridin metron seitsemänteen linjaan kuuluva Estadio Metropolitanon asema.

 Historia 

Stadionin ovat suunnitelleet sevillalaiset arkkitehdit Antonio Cruz ja Antonio Ortiz.Estadio de la Comunidad de Madrid  MC2. Viitattu 30.7.2007. Vuonna 1994 valmistuneella stadionilla oli alun perin noin 20 000 katsojapaikkaa ja se oli pääosin yleisurheilukäytössä. Vuosina 1994–2004 sillä järjestettiin kansainvälinen Meeting de Atletismo, joka kahtena jälkimmäisenä vuotena toimi samalla kansainvälisen yleisurheiluliiton IAAF:n Super Grand Prix’nä, ja vuonna 2002 IAAF:n maailmancup.Historia del Meeting  Real Federación Española de Atletismo. Viitattu 1.11.2008.Competiciones internacionales celebradas en Madrid  Real Federación Española de Atletismo. Viitattu 11.1.2008. Stadionilla on järjestetty myös konsertteja.

Stadion kuului Madridin itsehallintoalueen omistukseen vuoteen 2002 asti, jolloin se siirtyi Madridin kaupungille. Marraskuussa 2011 alkoivat laajennustyöt, jotka kasvattivat kapasiteetin noin 68 000:een.Un lago, un parque y 175.000 metros cuadrados edificables El País. Viitattu 30.7.2007.

Stadion oli mukana vuosien 2012, 2016 ja 2020 kesäolympialaisten valintaprosesseissa, ja se olisi toiminut olympiastadionina, mikäli Madrid olisi saanut kilpailut järjestääkseen.El estadio de La Peineta, la joya de M2012 El Mundo. Viitattu 30.7.2007. Stadion kuului Madridin olympiarenkaan itäiseen sektoriin, johon oli suunniteltu stadionin lisäksi rakennettavan myös olympiakylä sekä uintilajien, voimistelun, ja pyöräilyn suorituspaikkoja.Las sedes de Madrid 2012 El Mundo. Viitattu 30.7.2007. Mahdollisia olympialaisia varten stadionille olisi jätetty tilaa juoksuradoille ja muille yleisurheilun suorituspaikoille. Kolmen epäonnistuneen yrityksen jälkeen kaupunki päätti olla hakematta vuoden 2024 kilpailuja.

Baskiseparatistijärjestö Eta räjäytti autopommin stadionin edustalla 27. kesäkuuta 2005, runsas viikko ennen vuoden 2012 kesäolympialaisten isäntäkaupungin valintaa. Henkilövahingoilta vältyttiin, mutta Madridin kaupunginjohtaja Alberto Ruiz-Gallardón uskoi tapahtuneen vahingoittaneen Madridin kisaehdokkuutta.ETA pone un coche bomba contra el símbolo de la candidatura de Madrid 2012 El Mundo. Viitattu 30.7.2007.

Jalkapalloseura Club Atlético de Madrid siirtyi pelaamaan kotiottelunsa stadionille kaudesta 2017–2018 alkaen. Samalla seura luovutti Manzanaresjoen rannalla sijaitsevan vanhan stadioninsa Vicente Calderónin Madridin kaupungille, joka purkaa stadionin ja muuttaa alueen puistoksi.

Stadionilla pelataan Mestarien liigan loppuottelu vuonna 2019.

 Nimi 

Stadion on historiansa aikana tunnettu nimillä Estadio de la Comunidad de Madrid (Madridin itsehallintoalueen stadion) ja Estadio Olímpico de Madrid (Madridin olympiastadion) sekä lempinimellä La Peineta (”kampa”), joka viittaa pääkatsomon muotoon.

Atlético Madridin siirryttyä stadionille se sai nimen Wanda Metropolitano vuosina 1923–1966 Atléticon kotistadionina toimineen Metropolitanon ja seuran osaomistajan Wandan mukaan. Uefan kilpaluissa stadionista käytetään nimeä Estadio Metropolitano.

 Lähteet 

 Aiheesta muualla 

 Stadion Atlético Madridin sivustolla 
 Stadion arkkitehtitoimisto Cruz y Ortizin sivustolla: La Peineta, Wanda Metropolitano 
 Stadion StadiumDB.com-sivustolla 
 Stadion The Stadium Guide -sivustolla 

Luokka:Espanjan jalkapallostadionit
Luokka:Madridin urheilu
Luokka:Madridin rakennukset ja rakennelmat